La cultura catalana ha estat una gran ambaixadora de Catalunya al món.
El Departament de Cultura participa als grans esdeveniments internacionals en cada un dels àmbits per garantir la presència de Catalunya com a marca cultural pròpia i aconseguir el prestigi exterior.
Les accions per afavorir la internacionalització, tant de la cultura com de la producció de les indústries culturals catalanes, es despleguen mitjançant l'Institut Català de les Empreses Culturals (ICEC) i l'Institut Ramon Llull.
A més a més, el Departament participa també en projectes culturals europeus que es desenvolupen en xarxa.
L'any 2000 el Departament de Cultura va crear el que avui és l'Institut Català de les Empreses Culturals ( ICEC ) amb l'objectiu principal d'impulsar la producció cultural pròpia de Catalunya i contribuir al desenvolupament de les empreses culturals.
L'ICEC dóna suport a la promoció a l'estranger de projectes professionals a través de la participació a fires, festivals i mercats d'arreu del món en els quals desenvolupa activitats i organitza estands per potenciar l'intercanvi entre professionals catalans i estrangers.
També coordina la presència de les empreses catalanes en els circuits internacionals.
A més a més, disposa d'una xarxa d'oficines a Europa a través de les quals duu a terme diverses línies de treball per accedir als mercats culturals de fora de Catalunya.
L'any 2002 el govern català i el balear van crear l' Institut Ramon Llull amb la voluntat de projectar la llengua, la cultura i la creació artística catalanes a l'exterior.
Actualment el consorci està format per la Generalitat de Catalunya, el Govern Balear i l'Ajuntament de Barcelona.
Entre altres accions, l'Institut s'encarrega d'impulsar la participació de la cultura catalana en fires i festivals i d'assegurar la presència d'artistes de Catalunya en programes destacats de la creació contemporània internacional (teatre, cinema, circ, dansa, música, arts visuals, disseny o arquitectura) que es fan en ciutats i equipaments culturals d'arreu del món.
La cultura i la literatura catalana han viatjat a cites internacionals de gran rellevància com les fires internacionals del llibre Guadalajara (2004), Frankfurt (2007), Quebec (2012), París (2013), i Göteborg, a Suècia (2014), on han estat les convidades d'honor.
La presència de Catalunya com a cultura convidada a grans esdeveniments culturals de tots els àmbits ha augmentat en els darrers anys, amb la participació de focus de cultura catalana a The Great Escape de Brighton (Regne Unit) en l'àmbit de la música, Kulturbörse de Friburg (Alemanya) dedicat a les arts escèniques; Subcase d'Estocolm (Suècia) dedicat al circ; SummerStage Festival Nova York, amb l'activitat Catalan Sounds on Tour; la Documenta de Kassel (Alemanya), màxim referent de les arts visuals; o la International Tansmezze de Düsseldorf (Alemanya), festival de referència del món de la dansa, per posar uns quants exemples.
La Biennal d'Art de Venècia manté la presència catalana de manera permanent i amb pavelló propi des del 2011, i la Biennal d'Arquitectura des del 2012.
L'any 2014 també s'ha participat a la Beijing Design Week, el certamen més important d'Àsia en disseny, arquitectura i urbanisme, i a la Fira Internacional del Llibre Infantil i Juvenil de Xangai (2014).
Pel que fa a Europa, hi ha diferents iniciatives de col·laboració en xarxa que afavoreixen sinergies de treball en matèria de cultura entre diferents països i regions.
Catalunya participa en alguns d'aquests projectes vinculats amb àmbits com la música, el patrimoni, les indústries creatives o la dansa.
A tall d'exemple, l'European Creative Industries Alliance és una iniciativa per definir un catàleg de polítiques de suport a les pimes en l'àmbit de les indústries culturals i creatives.
El Departament també és present en sis projectes europeus de patrimoni en què participen 142 entitats internacionals més, com L' Europeana Photography, que fa un recull de fotografies d'entre el 1839 i el 1939 amb l'objectiu de documentar els canvis i els moments històrics de la vida europea d'aquell període i on el Departament hi ha contribuït amb 65.000 imatges.
O el projecte IAM International Augmented Med, que aplica la realitat augmentada en l'àmbit cultural i paisatgístic a les riberes nord i sud de la Mediterrània i compta amb la col·laboració del Museu d'Arqueologia de Catalunya ( MAC ).